bg ru ru hbs_cyr ky ky ky ky ky ky ky ky ky ky ky ky ky ky ky ky ky ky ky ky ky ky ky ky ky ky ky ru ky ky ru tt de kk ky ky ky ky ru ru ky ky ky ky ky en ky be ru ru ru ru ru ru ru bg ru ru ru ru ru ru ru ru ru ru ru ru ru ru
(Драмалуу сүйүү жана тагдыр баяны)
Машинаны кубалай бакырып кирип барган Калысты Айгерим байкаган жок. Нары босогодо Жошини эркелетип отурган Куба кожоюн да не болуп атканын бир топко чейин түшүнгөн жок. Машинадан жаңы түшүп аткан Айгерим чалынып келип бутун кучактай жыгылган кишини көргөндө бакырып жиберди. Аңгыча лөкүйгөн күзөтчү тигил кулаган немени эки колдон кайрып туруп басып жыгылды.
- Мен Айгеримдин жигитимин. Айка, Айка, бул менмин, Калысмын. Айтсаң буларга, мен… мен Айканын жигитимин…
Айгерим Калысты ушул жерден көрөм деп үч уктаса түшүнө кирген эмес. Эки күзөтчү бозала чаң болгон, кебетеси кеткен, арактан көздөрүнүн алды салаңдап, беттери көк тартып шишип турган Калысты өйдө тургузушту. Айгерим Калысты кокус көчөдөн көрсө тааныбай калмак экен. Аябай кебетеси кетип, селсаякка окшоп калган Калысты көрүп же боор оорушту же табасы кангандай мамиле кылышты билбей жалдырап тура берди. Атактуу актрисанын баягы сыланкороз шаардык баласы жок, көчө таптаган ууру-кескиге окшоп кетебеси кетиптир го.
Калыс болсо чаңырып, күзөтчүлөрдүн колунан бошонгонго аракет кылып, болгон күчү менен "Мен Айгеримдин жигитимин" деп бакыра берди.
Аңгыча үйдөгүлөрдүн баары келип тегеректеп калышкан болчу. Айрыкча Куба кожоюн Айгеримдин кабак-кашынан көз албай тиктеп турду. Калыс болсо, Айгеримди жибитем деген ниетте сүйлөй берди.
- Айка, Айка, алтыным, мен сени дале сүйөм. Сени издеп жүрдүм ушунча убакыт бою. Билем, сен деле мени унута элексиң!
- Оозунду жапчы! Кайдагы жигит? Кайдагы сүйүү? Экинчи жолобо мага, азыр өз турмушум бар менин.
- Айгерим, менин тагдырым не болду, карачы. Тагдырым талкаланды, ара жолдо калдым мен. Эмнеге таптырбай кеттиң? Сени таппай турмушум да бузулду.
- Тагдырың бузулса, күнөө өзүңдө, менин тиешем жок.
- Айка, болду эми. Таптымбы, эми сени эч кимге бербейм. Мени менен гана жашайсың, меники болосуң, уктуңбу?
- Менин күйөөм бар, Калыс. Мына, балам бар. Менин азыр үй-бүлөм бар. Жолуңа түш!
- Кана, күйөөң? Кана? Ааа, мобул оорукчан, картаң неме сенин күйөөңбү? Ха-ха-ха..
Ушул маалда күзөтчүнүн бири керилип туруп Калысты ичке бир сокту. Күлгөнү тык токтоп жерге кулап түштү. Аракка ууланып, андан кийин дарыга сугарылган Калыста дарман деле жок болчу. Куба кожоюн ал ортодо күзөтчү балага "болду, тийбе" дегенсип ымдап койду да, Айгеримден көзүн албай карап тура берди.
Экөө эки жактан жөлөп Калысты кайра тургузушту. Айгерим ушул мүнөттөрдө жети өмүрү жерге кирип, апасынан да, Куба кожоюндан да уялып турду. Бирок болгон күчүн жумшап Калыстан биротоло кутулуштун айласын кылып атты.
- Калыс, мен турмушка чыккам, балалуу болгом. Ооба, ушул киши менин жолдошум. Эми дагы бир келсең, башыңды жулат. Азыр болсо сыйың менен кетип кал.
- Мени ушунча тентитип, тагдырымды талкалап туруп оңой-олтоң кутулам деп ойлоп турасыңбы ээ? Менин тагдырымды сен талкаладың, Айка. Сен күнөөлүүсүң баарына.
- Калыс, менин тагдырымчы?! Мен не күндү көрдүм сен билбейсиң. Мага жолобо эми, алдыман чыкпа. Мындан жаман болосуң. Сенин тагдырыңды мен эмес, айлуу түндүн каргышы урду, уктуңбу?
Ушуларды Калыска акырын жана ишенимдүү айтты дагы, артка бурулуп үйдү көздөй шашылды. Буулугуп ыйлагысы келип араң баратты. Бирок ал ыйлаганы Калыс тууралуу эмес болчу. Ушул алкаш таап келиптир, эмнеге Бакыт таба албайт? Демек, издеген жок. Ушул "издеген жок" деген бүтүм Айгерим үчүн өтө оор, өлүм жазасы сыяктуу акыркы жаза болчу. Калыстын таап келиши Айгеримди ого бетер жарга такап, ого бетер айласын курутуп турду. Издеген адам табат турбайбы. Бакыт деле, эгер издеген болсо, демек, тапмак экен да. Анын колунда баары бар да. Акчасы да бар, машинасы астында даяр… Демек, издеген жок, издеген жок! Издеген жок... Айгерим көзүнө толгон жаштан бут алды көрүнбөй, тепкичтен жыгылып түшө жаздады. Нарыда турган апасына көрсөтпөй көзүнүн жашын аарчыды дагы, шарт артка бурулду. Кайра Калыска чуркады. Бир гана суроо бериши керек. Дарбазадан нары ыргыйын деп калган Калыска жетип барды дагы, ток этээрин сурады:
- Калыс, мобул үйдү кантип таптың? Ушул үйдө жашарымды кантип билдиң?
- Мен бул үйдү издеп келгем… Анан күтүп отуруп…
- Кантип билдиң менин дарегимди? Кантип?
- Дарегиңди билчү эмесмин, таппай койгом такыр.
- Анда ушул үйдө жашарымды кантип билдиң?
- Сен жашарыңды билген эмесмин. Мен башка иштер менен издеп келгем бул үйдү.
- Кандай иштер ал? Калыс, айт деп атам, кандай иштер ал?
Күзөтчү балдар ушул жерден кулактарын тикчийтип тыңшап калышты. Бирөөсү Калысты "тез айт" дегенсип колун кайрып, капшыра кармап толгоп-толгоп койду.
- Калыс, кое турчу. Демек, бул үйдө менин бар экенимди билген эмессиң ээ?
- Анда неге издедиң эле бул үйдү?
- Айт, Калыс, суранам. Байболгур, айт чыныңды.
-…Тоногону. Бир байке ушул үйгө кир, кайтаруу жок, карыган оорукчан киши жашайт деген.
Калыс бөйрөккө эки муштум жегенден кийин коркконунан чындыкты айтты. Азыр ушул эки күзөтчүнүн колунан аман суурулуп чыгып, артын карабай качууну ойлоп турду.
Андан аркы суракты эки күзөтчү колго алды. Эмне болгон киши экенин тактап, эки жактан суроолор жаап атты. Аты Марат экенин, жашы кырктарда экенин, өтө кымбат машина минерин, кокустан таанышканын, сени өзүм табам деп телефондорун бербей койгонун айтып берди. Ошол картаң киши уктап аткан бөлмө каякта экенинен бери чийип берип, аны балта же оор темир менен ордунан тургус кылып чаап ташта деп үйрөткөн жери ток этээр жери болду. Муну укканда баары нес болду. Азыр эң башкысы ал Маратты кантип табыш керек деген маселе турду. Бир сааттык сурактан кийин Калыс кудай жалгап ошол сырдуу Мараттын машинасынын номурун бир күнү эстеп калып блокнотуна жазып койгонун айтты. Эки күзөтчү ошол замат Калысты желкеден алып машинага салып кетишти. Үйүнөн эми ошол блокнотун таптырыш керек эле. Куба кожоюн Марат ким экенин эстей албай отурду. Дегеле Марат аттуу душманы деле, досу деле болбоптур. Эмнеси болсо да, үйүнө балтачан алкашты жөнөткөн ал шумпайды табыш керек деп ызырынып отурду Куба кожоюн. Бирок ал өз канынан жаралган баласы экенин ушул мүнөттөрдө биле элек болчу.
Айгерим Калыс кетээр менен Куба кожоюндан кечирим сурайм деп ойлоп аткан. Аны күйөөм деп тааныштырганы үчүн. Бирок бул үйдү тоно деп, болгондо да кожоюнду уктап жаткан жеринен балталап сал деп бирөө алкашты тукуруп жүргөнүн уккандан кийин ал да унутулду. Айгерим унчукпай нес болуп Куба кожоюндун жанында отурган болчу. Нарыда болсо Жошини кучактап Зулайка отурат. Бир кезде Куба кожоюн күрсүнүп алды. Анын маанилүү бир нерсе сурарда ушинтип чала-була жөтөлүп, тамагын оңдоп, күрсүнүп алмайы бар эле.
- Айгерим, мен бир нерсени билишим керек.
- Жошинин атасы ушулбу?
- Жо-ок, жо-ок, - деди Айгерим жанталашып. - Жок, Жошинин атасы мындай шалтурук эмес. Ал өз алдынча бизнес кылган, акылы ашып-ташыган, билимдүү жигит. Бул бала менен үйлөнмөкчү болгонбуз, туура. Жаш болчумун анда, эчтеке түшүнчү эмесмин. Бирок үйлөнөр алдында мага кылган чыккынчылыгы үчүн тийбей кетип калгам. Ошол бойдон көргөн эмесмин.
Куба кожоюн Жошинин атасы бул эмес экенине чындап кубанды ичинен. Өзүнчө жеңилдей да түштү. Анан Айгеримдин баласынын атасын коргоп мактап ийгенине бир чети ыраазы болуп, бир чети күлкүсү келди. "Акылы ашып-ташыган, билимдүү жигит" деп ийгенине айрыкча күлкүсү келип, эч кимге көрсөтпөй ылдый карап жылмайып алды. Анан ичинен "акылы ашып-ташыса, сендей кызды неге издеп, аркаңдан кууп жүрүп алып кетпейт" деп ойлоп койду.
Ушул сааттарда Калыстын блокноту эчак табылып, эки күзөтчү машинанын номурун шефи Алиханга берип, иштин чоо-жайын эчак түшүндүрүшкөн болчу. Алихан болсо ИИМдеги байланыштары аркылуу 10 мүнөттө машина кимге таандык экенин билди. Куба кожоюндун өз баласы Амантайдын машинасы болуп чыкты. Алихан ошол замат мындай маалыматты көзмө-көз сүйлөшүп айтуу керектигин түшүнүп, Куба кожоюндун үйүнө жөнөдү. Жолдо байлардын тагдырын ойлоп кетип баратты. Мына, канча бай клиенти бар. Ар биринин өз трагедиясы толтура. Ошол трагедиянын баары милиондогон доллар акчанын, мүлк талаштын айынан чыгып атат. Жалаң акчанын ыйы жана ыры. Куба кожоюн да куру эмес. Жалгыз уулу эми нени ойлоп, нени пландап жүрөт, ким билет. Анын баары Алихандын башына түшкөн түйшүк да. Көчөдөгү бир алкашты тукуруп коюу менен Амантай токтоп калбайт, сөзсүз башка планы бар. Анын үстүнө Алихан Амантайдын криминалдар менен байланышта экенинен, буга чейинки кылган кылмыштарынан кабары бар. Алихан ушуларды ойлоп баратты. Бирок Куба кожоюндун үйүнөн ал азыр кимди көрөрүн билген жок. Куба кожоюндун үйүнө баш багары менен Бакыт издетип жүргөн кадимки Айгерим так астынан чыгарынан кабары жок кетип баратты.
about | A Free CSS Template by RamblingSoul